חורים שחורים אינם מחזה נדיר. למעשה, רק בשכונה שלנו, כלומר גלקסיית “שביל החלב”, תמצאו בין 10 מיליון למיליארד חורים שחורים. אולם בזמן שרובם המכריע נמצאים במרחקים עצומים מאיתנו, מודיעים עתה חוקרים כי גילו את החור השחור הקרוב ביותר לכדור הארץ. קרוב יחסית כמובן.
חוקרים במצפה הכוכבים הדרום אירופאי (ESO) זיהו חור שחור במרחק של כ-1,000 שנות אור בלבד מכדור הארץ או 9,460,730,472,580,800 קילומטרים. המרחק הזה אולי לא נשמע קרוב כל-כך, אבל במונחים של היקום וגלקסיית שביל החלב שלנו, מדובר ממש בשכונה שלנו.
החוקרים הגיעו למסקנה שמדובר בחור שחור לאחר שצפו בתנועה של 2 הכוכבים שמרכיבים את מערכת HR 6819, שחגו סביב אובייקט לא מזוהה. החוקרים עקבו ומדדו את תנועת הכוכבים, ובעזרת הספקטרוגרף FEROS, שמודד את ספקטרום הקרינה, וחישובים שונים – גילו שהמסה של האובייקט הזה גדולה לפחות פי ארבעה מזו של השמש. החוקרים הסיקו כי מדובר בחור שחור, מכיוון שכוכב רגיל בעל מסה אדירה כזו היה פולט את האור, והיה הרבה יותר בהיר מצמד הכוכבים שסובבים אותו.
אם אתם מודאגים שנימשך לתוך החור השחור הקרוב לפני שתספיקו לצפות בגרסה הקולנועית של טייגר קינג, הרשו לנו להרגיע אתכם, כי לא מדובר בחור שחור “אלים” שמפריע ממש לסביבה שלו ולכן הוא גם מופיע כשחור מוחלט, והוא לא מספיק עוצמתי כדי להשפיע על כדור הארץ.
ברחבי הגלקסיה שלנו זוהו עד עתה בבירור כמה עשרות חורים שחורים, אולם החור השחור הקרוב ביותר שזוהה עד עתה היה במרחק של 3,000 שנות אור: “ככל הנראה יש מאות מיליוני חורים שחורים שם [גלקסיית ‘שביל החלב’] אבל אנחנו מכירים רק כמה. כשאנחנו יודעים מה לחפש, קל לנו לגלות אותם” סיכמו החוקרים.
אז מה זה בכלל חור שחור?
קודם כל, בניגוד אולי למשתמע משמו, חור שחור הוא כוכב, שפשוט הגיע לסוף חייו וקרס. שדה כבידה של הכוכב הקורס חזק כל-כך, עד שאף חומר, כולל אור, לא יכול להשתחרר ממנו, ולכן הכינוי. אבל מה גורם לכוכב להגיע לסוף חייו?
בתוך הליבה של הכוכב מתקיימים 2 תהליכים מנוגדים: כח הכבידה, ש”רוצה” לגרום לכוכב לקרוס כלפי פנים; והשני, ההיתוך הגרעיני, ש”רוצה” לגרום לחלקיקי הכוכב לפרוץ החוצה. כל עוד מתקיים ההיתוך הגרעיני, הכוחות המנוגדים הללו מאוזנים והכוכב “חי”. ברגע שההיתוך הגרעיני נפסק – עקב מחסור במימן בליבת הכוכב – גובר כח המשיכה ומתחילה הקריסה. כשמדובר בכוכב מסיבי במיוחד – כזה שהמסה שלו היתה פי 20 ממסת השמש שלנו – תגרום קריסת הליבה להתפוצצות אדירה, שאנחנו מכירים כסופר-נובה. בשנייה אחת של הקריסה פולטת הסופר-נובה יותר קרינה ממה שפולטת השמש שלנו בכל ימי חייה.
החוקרים מבדילים בין מספר חורים שחורים בהם חור שחור מיקרוסקופי – שהוא בעיקר תיאורטי; חור שחור כוכבי – כמו שהחוקרים גילו עתה – וחור שחור סופר מסיבי – חורים שחורים עם מסה של מיליוני שמשות, שנמצאים לרוב במרכזן של גלקסיות. גם ב’שביל החלב’ נמצא חור שחור סופר-מסיבי הגדול פי 2.5 מיליון מהשמש.
9 תגובות על "אסטרונמים גילו את החור השחור הקרוב ביותר לכדור הארץ"
מרחק של 1000 שנות אור זה לא “ממש בשכונה שלנו”.
אוהב כתבות כאלו.
מה שיוצא דופן במערכת הוא שהחור השחור לא נמצא במרכז ערפילית. לרוב הם נוצרים מנובה או סופר נובה, שמעיפה את רוב המאסה של הכוכב לחלל. כאן אין סימנים לחומר כזה, ולכן זה לא צפוי, וגם לא מוסבר עדיין.
-> מפיצוץ נובה / סופר נובה.